b'\n_START_ARTICLE_\nBoleslovas Bre\xc5\xbego\n_START_PARAGRAPH_\nBoleslovas Bre\xc5\xbego, latv. Bo\xc4\xbceslavs Bre\xc5\xbego, brus. \xd0\x91\xd0\xb0\xd0\xbb\xd1\x8f\xd1\x81\xd0\xbb\xd0\xb0\xd1\x9e \xd0\xa0\xd1\x8b\xd1\x87\xd0\xb0\xd1\x80\xd0\xb4\xd0\xb0\xd0\xb2\xd1\x96\xd1\x87 \xd0\x91\xd1\x80\xd1\x8d\xd0\xb6\xd0\xb3\xd0\xb0 (1887\xc2\xa0m. kovo 31 d. Aizupi\xc5\xa1iuose (Latgaloje, Drican\xc5\xb3 pagaste)\xc2\xa0\xe2\x80\x93 1957\xc2\xa0m. rugs\xc4\x97jo 30 d. Rygoje)\xc2\xa0\xe2\x80\x93 Latgalos ir Baltarusijos istorikas, archeologas bei archyvininkas.\n_START_SECTION_\nBiografija\n_START_PARAGRAPH_\nMok\xc4\x97si Rezekn\xc4\x97s miesto mokykloje, v\xc4\x97liau priva\xc4\x8diai Rezekn\xc4\x97je ir Vitebske. 1910\xc2\xa0m. eksternu i\xc5\xa1laik\xc4\x97 Vitebsko gimnazijos baigiamuosius egzaminus. 1911\xe2\x80\x931916\xc2\xa0m. studijavo Maskvos Archeologijos institute, Pirmojo pasaulinio karo metais\xc2\xa0\xe2\x80\x93 Tbilisio karo mokykloje. Nuo 1918\xc2\xa0m. d\xc4\x97st\xc4\x97 Maskvos Archeologijos instituto Vitebsko filiale, o kai jis 1922\xc2\xa0m. buvo u\xc5\xbedarytas, dirbo \xc5\xa1io miesto archyve._NEWLINE_1922\xc2\xa0m. i\xc5\xa1vyko gyventi \xc4\xaf Latvij\xc4\x85. Vienas i\xc5\xa1 Latgalos kra\xc5\xa1to muziejaus organizatori\xc5\xb3. 1933\xc2\xa0m. Briuselio universitete apgyn\xc4\x97 istorijos moksl\xc5\xb3 daktaro disertacij\xc4\x85 tema \xe2\x80\x9eLatgalos valstie\xc4\x8diai 1772\xe2\x80\x931861\xc2\xa0m.\xe2\x80\x9c_NEWLINE_Antrojo pasaulinio karo metais naci\xc5\xb3 are\xc5\xa1tuotas ir u\xc5\xbedarytas Rygos kal\xc4\x97jime. Po paleidimo \xc4\xafsidarbino Rygos valstybiniame archyve, pokaryje jam trumpam vadovavo. Latvijos universiteto Slav\xc5\xb3 filologijos katedros ved\xc4\x97jas, nuo 1946\xc2\xa0m. dirbo Latvijos TSR Moksl\xc5\xb3 akademijos Istorijos ir materialin\xc4\x97s kult\xc5\xabros institute. 1948\xc2\xa0m. istorijos mokslo daktaro ir profesoriaus vardai buvo at\xc5\xa1aukti.'